b'\n_START_ARTICLE_\nKaliumformiaatti\n_START_SECTION_\nK\xc3\xa4ytt\xc3\xb6 liukkauden torjunnassa\n_START_PARAGRAPH_\nKaliumformiaattia on k\xc3\xa4ytetty pitk\xc3\xa4\xc3\xa4n lentokentill\xc3\xa4 liukkauden torjuntaan. Se sy\xc3\xb6vytt\xc3\xa4\xc3\xa4 metallia ja betonia v\xc3\xa4hemm\xc3\xa4n kuin kloridit. Koska kaliumformiaatin 50-prosenttisen vesiliuoksen j\xc3\xa4\xc3\xa4tymispiste on \xe2\x88\x9258 \xc2\xb0C, sit\xc3\xa4 voidaan k\xc3\xa4ytt\xc3\xa4\xc3\xa4 kovillakin pakkasilla._NEWLINE_Kaliumformiaattia on ehdotettu k\xc3\xa4ytett\xc3\xa4v\xc3\xa4ksi my\xc3\xb6s maanteiden liukkauden torjuntaan. Sit\xc3\xa4 pidet\xc3\xa4\xc3\xa4n haitattomampana kuin tarkoitukseen yleisesti k\xc3\xa4ytetty\xc3\xa4 tiesuolaa, sill\xc3\xa4 se hajoaa hiilidioksidiksi ja vedeksi ennen kulkeutumistaan pohjaveteen. Sek\xc3\xa4 Suomessa ett\xc3\xa4 muualla maailmassa liukkaudentorjunta on liannut pohjavesi\xc3\xa4, joita ei ymp\xc3\xa4rist\xc3\xb6nsuojelulain mukaan saisi pilata. Suomen luonnonsuojeluliiton mukaan Suomessa on t\xc3\xa4ll\xc3\xa4 hetkell\xc3\xa4 500 pohjavesialuetta, jotka ovat vaarassa t\xc3\xa4rvelty\xc3\xa4 ihmisten toimien vuoksi. Kaliumformiaatin laajempaa k\xc3\xa4ytt\xc3\xb6\xc3\xa4 rajoittaa sen kallis hinta, sill\xc3\xa4 biologisesti hajoavat formiaatit maksavat noin 15 kertaa niin paljon kuin tiesuola. Kaliumformiaati aiheuttaa my\xc3\xb6s korroosiovaurioita tietyiss\xc3\xa4 materiaaleissa.'